VIIENDA KOOSSEISU

OTSUS

Haapsalu,			30. mai 2008 nr 
									Eelnõu

Detailplaneeringu kehtestamine 
(Uus-Sadama tn 25, Haapsalu)

Detailplaneering (Uus-Sadama tn 25, Haapsalus) algatati Haapsalu Linnavolikogu 23.09.2005 otsusega nr 216. Planeeringu eesmärk on tootmismaakrunt planeerida ümber elamu-, äri-, üld- ja transpordimaaks. Määrata kruntide ehitusõigused ja arhitektuursed hoonestustingimused, et ehitada elamukruntidele kuni kolme korruselised korterelamud, taastada ärihoonena veetorn, holmi tipus asuv sadamaait, rajada neid teenindavad tänavad ning parklad. Määratud on avalike haljalade krundid. Planeeritud on võimalus sadama rajamiseks.
Enne planeeringu vastuvõtmist toimus kaks eskiislahenduse avalikku arutelu (11.05.2006 ja 19.12.2006). Nõuetekohaselt kooskõlastatud planeering võeti vastu Haapsalu Linnavalitsuse 19.03.2008 korraldusega nr 225 ja avalik väljapanek toimus 01.-14.04.2008. Kirjalikke ettepanekuid detailplaneeringu kohta linnavalitsusele ei esitatud. Planeering vastab linna üldplaneeringule.

Võttes arvesse eelnevat ning otsusele lisatud seletuskirja ja juhindudes planeerimisseaduse § 24 lg 3, § 25 lg 4 ja 5, § 26 lg 1, kohaliku omavalitsuse korralduse seaduse § 6 lg 1, § 22 lg 1 p 33 ning haldusmenetluse seadusest, Haapsalu Linnavolikogu otsustab:

1.	Kehtestada Uus-Sadama tn 25 krundi detailplaneering Haapsalus (lisatud joonis).

2.	Linnavolikogu kantseleil teha otsus teatavaks Haapsalu Linnavalitsusele, kellel saata otsuse koopia punktis 1 nimetatud detailplaneeringu kehtestamise kohta koos detailplaneeringu projektiga Lääne maavanemale ja koos planeeringu projektiga Maa-ameti Lääne katastribüroole (Ehte 9, 90509 Haapsalu).

3.	Linnavolikogu kantseleil avaldada ühe kuu jooksul peale otsuse jõustumist teade detailplaneeringu kehtestamise kohta ajalehes Lääne Elu.
4.	Otsus jõustub avalikustamisega.
5.	Planeeringu kehtestamise otsuse vaidlustamiseks on igal isikul õigus ühe kuu jooksul, arvates päevast, millal isik sai teada või pidi teada saama planeeringu kehtestamisest, pöörduda kohtusse, kui ta leiab, et see otsus on vastuolus seaduse või muu õigusaktiga või selle otsusega on rikutud tema õigusi või piiratud tema vabadusi.

Andreas Rahuvarm
Volikogu esimees
SELETUSKIRI
Eelnõule „Detailplaneeringu kehtestamine (Uus-Sadama tn 25)”

Planeeringu algatamise ettepaneku tegi linnale krundi omanik AS Helter Kaubandus.
Planeeringu koostaja on Arhitektuuribüroo Ruum ja Maastik OÜ. Arhitektuurse lahenduse autoriks on arhitektuuribüroo Kolm Pluss Üks OÜ arhitektid.

Endine Lääne Kaluri tootmismaakrunt Sadama 25, kus  praegu paiknevad amortiseerunud ja lammutamisele kuuluvad tootmishooned asub erakordselt kaunis piirkonnas. Krimmi holmina tuntud ca 30 m laiune maariba asub ja Suure viigi vahel.

Planeeringulahendus lähtub sellisest eripärasest looduslikust situatsioonist. Endisest tootmismaast kavandatakse elu-äri- puhkealad.

Ala jagatakse 16 krundiks. Põhiliselt ehitatakse holmile korruselamud, ärihoonetena taastatakse-rekonstrueeritakse endine sadamaait ja veetorn, haljasalad rajatakse Suure viigi äärde ja teine diagonaalselt üle holmi keskosa, säilitatakse sadama- ning paadisild. Holmi lääneküljel paiknev paepaljand jääb hoonestusalast välja, jääb avaliku kasutusega kõnnitee äärde.
Hoonestus järgib kaldajoont. Piki holmi kulgeb tänav, millest hoonestus jääb Eeslahe poolsele küljele, promenaad Suur Viigi poole.

Kuna Krimmi holm asub üleujutataval alal, võeti seda planeerimisel arvesse. Kuni kolme korruselised elamud on tõstetud postidele. Esimese korruse tõstmine kaitseb elukorruseid üleujutuse eest ja jätab avatuks maapinnalt avanevaid merevaateid. Tekkivat varjualust pinda kasutatakse parkimiseks. Planeeritud on kahte tüüpi elamuid. „Nurk“ tüüpi majad on kavandatud holmi linnapoolsele alale, peale diagonaalselt holmi jagava üldmaa jätkub hoonestus elamutüübiga „Rida“. Elamute kolmas korrus on täisehitatud max 50% ulatuses, aga mitte ühes mahus. Hooned peavad olema liigendatud katuse terrasside, lodžade ja rõdudega. Viimistlusmaterjalideks on tellis, laud, klaas. Katusekalle 0-30°.
Elamukruntidele on ette nähtud väikelaste mänguväljakud omal krundil. Põhiline parkimine on elamukruntidel. Holmi külastajate tarbeks on ka piki tänavat ette nähtud täiendavad parkimiskohad. 

Holmi ehituskeeluala on vastavalt üldplaneeringule 20 m merekaldast. Planeering on sellega arvestanud. Keelualasse jääb olemasolev rekonstrueeritav paatidesilla juures paiknev ühekorruseline ehitis.

Planeeringu algatamise ajal oli tegemist üldplaneeringut muutva detailplaneeringuga. Kehtestamisele esitatud planeering vastab 2006. a kehtestatud üldplaneeringule. Lahenduse eesmärk on luua omanäoline elukeskkond ja atraktiivne puhkeala.
Linnavalitsus teeb ettepaneku eelnõu otsusena vastu võtta.

Toivo Hein
Aselinnapea